《宿香山僧房 其一》
明代·陈束

神龙逝不返，永永沦赤山。九阴黯莫测，扬辉久矣难。

腼瑜驰十贵，十贵谁不然。魏父床夜光，咄咄起忧患。

楚王非贱货，和氏坐摧残。时议重瓴甋，焉用夸玙璠。

怀壁已贾罪，况复滋琢刊。孚采乃憎命，明温以烦冤。

传语后世人，宝器无为宣。

作者简介：明浙江鄞县人，字约之，号后冈。幼时颖慧，其父破产延师教之读。稍长，博览群书。嘉靖八年进士。授礼部主事，迁员外郎，改编修。束出张聪、霍韬门，不肯亲附，为所恶，出为湖广佥事。分巡辰、沅，治有声。稍迁福建参议，改河南提学副使。以呕血死，卒年三十三。诗学初唐，与王慎中、唐顺之、赵时春、熊过、任瀚、李开先、吕高称“嘉靖八才子”。有《后冈集》。